CELEX: C2006/310/17
Language: fi
Date: 2006-12-16 00:00:00
Title: Asia C-441/06: Kanne 25.10.2006 — Euroopan yhteisöjen komissio v. Ranskan tasavalta

16.12.2006   
            
            
               FI
            
            
               Euroopan unionin virallinen lehti
            
            
               C 310/9
            
         Kanne 25.10.2006 — Euroopan yhteisöjen komissio v. Ranskan tasavalta
   (Asia C-441/06)
   (2006/C 310/17)
   Oikeudenkäyntikieli: ranska
   Asianosaiset
   
      Kantaja: Euroopan yhteisöjen komissio (asiamies: C. Giolito)
   
      Vastaaja: Ranskan tasavalta
   Vaatimukset
   
               —
            
            
               On todettava, että koska Ranskan tasavalta ei ole pannut määräajassa täytäntöön komission 2.8.2004 tekemää päätöstä valtiontuesta, jota Ranska on myöntänyt France Télécomille (valtiontuki K 13/b/2003) (1), se ei ole noudattanut mainitun päätöksen 2 ja 3 artiklan, EY 249 artiklan neljännen kohdan sekä EY 10 artiklan mukaisia velvoitteitaan.
            
         
               —
            
            
               Ranskan tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kun muistetaan aluksi, että laittoman tuen epääminen perimällä se takaisin on looginen seuraus tuen laittomaksi toteamisesta, kantaja esittää, että vastaaja ei noudata tätä oikeuskäytäntöä, koska yli kaksi vuotta kyseisen päätöksen tekemisen jälkeen France Télécomille myönnettyjä tukia ei ole maksettu takaisin eikä minkäänlaista takaisinmaksumenettelyä ole edes aloitettu kansallisella tasolla. Näin ollen useita yhteisön oikeuden olennaisia säännöksiä on rikottu ja etenkin EY 10 artiklaa ja EY 249 artiklan neljättä kohtaa.
   Kantaja muistuttaa tältä osin, että yhteisöjen tuomioistuimen oikeuskäytännön mukaan yhteisön oikeuden säännöksissä ei edellytetä, että komissio määrää takaisin perittävän laittoman tuen tarkan määrän. Riittää, että päätöksessä, jolla tuki todetaan yhteismarkkinoille soveltumattomaksi, on viitteitä, joiden perusteella päätöksen adressaatti voi itse päätellä tämän määrän ilman kohtuutonta vaivaa. Siinä tapauksessa, että tämän määrän päättelyssä ilmenisi kuitenkin käytännön ongelmia, komission ja kyseisen jäsenvaltion tulisi joka tapauksessa näiden ongelmien ratkaisemiseksi toimia yhteistyössä EY 10 artiklan lojaalia yhteistyötä koskevaa velvollisuutta noudattaen.
   Näin ollen kantaja kiistää vastaajan väitteen, jonka mukaan on mahdotonta arvioida tarpeeksi luotettavasti takaisin perittävän tuen määrä sikäli kuin 2.8.2004 tehdyn päätöksen perusteluissa viitataan nimenomaisesti kahteen Ranskan viranomaisten hallinnollisen menettelyn aikana antamaan arvioon, joiden perusteella komissio määräsi päätöksessään takaisin perittävien määrien vaihteluvälin. Tästä päätöksestä ilmenee samoin selvästi, että takaisin perittävän tuen määrä vastaa sitä eroa, joka on sen elinkeinoveron määrän, joka France Télécomin olisi yhteisön oikeutta soveltaen pitänyt maksaa, ja kyseisen yhtiön tosiasiallisesti maksaman veron välillä.
   Kantaja tuo sitä paitsi esiin, että takaisinmaksumenettelyn yhteydessä komissio laati useita konkreettisia suunnitelmia takaisin perittävästä määrästä, vaikka yhteisöjen tuomioistuimen oikeuskäytännön mukaan periaatteessa kyseisen jäsenvaltion tehtävänä on ensisijaisesti esittää mainitut suunnitelmat ongelmatapauksissa. Lisäksi vastaaja ei ole ikinä tehnyt komission suunnitelmia koskevia parannusehdotuksia.
   Kantaja tuo lopuksi esiin, että oikeuskäytännöstä seuraa myös, että sellaista komission päätöstä, jolla tuki todetaan laittomaksi, vastaan nostettu kanne ei lykkää velvollisuutta panna mainittu päätös täytäntöön eli siis saada laiton ja yhteismarkkinoille soveltumaton tuki perityksi takaisin, ellei yhteisöjen ensimmäisen oikeusasteen tuomioistuin ole myöntänyt välitoimia EY 2442 artiklan perusteella.
   
      (1)  EUVL 2005, L 269, s. 30.